Diari Oficial de la Generalitat Valenciana


Sumari del DOGV 5985, del 31-03-2009 (2009/3382)

RESOLUCIÓ de 25 de març de 2009, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del protocol pel qual s'estableixen les bases de col·laboració entre la Conselleria de Medi Ambient, Aigua, Urbanisme i Habitatge i la Sociedad Estatal de Infraestructuras Agrarias SEIASA de la Meseta Sur, SA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5985

Data del DOGV
:   31-03-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/3382


Data del document
:   25-03-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Medi Ambient, Aigua, Urbanisme i Vivenda
    * ordenació hidroagrícola
    * cooperació administrativa
    * empresa pública
    * administració central

RESOLUCIÓ de 25 de març de 2009, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del protocol pel qual s'estableixen les bases de col·laboració entre la Conselleria de Medi Ambient, Aigua, Urbanisme i Habitatge i la Sociedad Estatal de Infraestructuras Agrarias SEIASA de la Meseta Sur, SA.  
 [2009/3382]  
La Conselleria de Medi Ambient, Aigua, Urbanismo i Habitatge i la Sociedad Estatal de Infraestructuras Agrarias Seiasa de la Meseta Sur, SA, han subscrit, després de la tramitació prèvia reglamentària, el 21 de gener de 2009, un protocol de col·laboració.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 0320/2009, i que figura com a annex d'esta resolució.  
València, 25 de març de 2009.- El director general de Relacions amb Les Corts i Secretariat del Consell. Ángel Mompó Romero.  
Protocol pel qual s'estableixen les bases de col·laboració entre la Conselleria de Medi Ambient, Aigua, Urbanisme i Habitatge de la Generalitat Valenciana i la sociedad estatal de infraestructuras agrarias Seiasa de la Meseta Sur, SA.  
València, 21 de gener de 2009  
Reunits  
D'una part, José Ramón García Antón, conseller de Medi Ambient, Aigua, Urbanisme i Habitatge de la Generalitat Valenciana.  
I d'una altra, Francisco Rodríguez Mulero, president de la Sociedad Estatal de Infraestructuras Agrarias Seiasa de la Meseta Sur, SA, domiciliada a Madrid, carrer Zurbano, número 70, constituïda per temps indefinit per l'escriptura atorgada a Madrid el 30 de desembre de 1999, davant del notari de Madrid, Miguel Ruiz-Gallardón García de la Rasilla, amb el número 4351, del seu protocol, inscrita en el Registre Mercantil en el tom 14195, foli 86, full M-245869.  
Intervenen en l'exercici de les competències que tenen legalment atribuïdes, es reconeixen recíprocament capacitat jurídica suficient i poder bastant per a obligar-se mitjançant aquest Protocol, i a aquest efecte,  
Exposen  
Primer. Que les accions en matèria de modernització i consolidació de regadius poden ser reforçades i aconseguir una major eficàcia a través de la col·laboració i la realització d'actuacions conjuntes entre ambdues institucions que permeten desenvolupar inversions en la matèria de manera que completen les accions desenvolupades fins ara.  
Segon. Que l'article 27 de la Llei 8/2002, de 5 de desembre, de la Generalitat Valenciana, d'ordenació i modernització d'estructures agràries de la Comunitat Valenciana estableix que la Generalitat orientarà la seua política d'estructures agràries amb vista, entre altres finalitats, a la consolidació i modernització de regadius.  
Tercer. Que l'article 99, apartat 3, de la Llei 50/1998, de 30 de desembre, de mesures fiscals, administratives i d'ordre social, va autoritzar la creació de societats mercantils estatals per a l'execució d'obres i infraestructures concretes de modernització i consolidació de regadius. En desplegament de l'esmentat article 99 de la Llei 50/1998, el Govern va autoritzar mitjançant acord del Consell de Ministres de 12 de novembre de 1999, la creació de Seiasa de la Meseta Sur, SA com a instrument d'actuació pública en relació amb les obres de modernització i consolidació de regadius en l'àmbit geogràfic determinat en el seu objecte social, i precisà com a objectius de la societat estatal, entre altres, la promoció, contractació, execució i explotació d'inversions en obres de modernització i consolidació de regadius incloses en el Pla nacional de regadius i declarades d'interés general.   
Quart. Que els criteris generals d'actuació de la Societat en relació amb les obres de modernització i consolidació de regadius que hagen sigut declarades d'interés general han sigut establits mitjançant conveni subscrit entre el Ministeri d'Agricultura, Pesca i Alimentació i Seiasa de la Meseta Sur, SA en data 14 d'octubre de 2007.   
Cinqué. Que el Ministeri de Medi Ambient i Medi Rural i Marí establirà una nova planificació de regadius destinada a finalitzar, amb nous criteris tècnics, socials i territorials, les actuacions en millora i consolidació.  
Sisé. Que les obres corresponents a la modernització i consolidació dels regadius de la Comunitat Valenciana a què es refereix aquest Protocol estan incloses en el vigent Pla nacional de regadius i són d'interés general de l'Estat.  
Seté. Que el conveni entre el Ministeri d'Agricultura, Pesca i Alimentació i Seiasa de la Meseta Sur, SA preveu la possibilitat de participació de les comunitats autònomes afectades.  
I basant-se en aquests antecedents formalitzen el present protocol, i a aquest efecte:  
Acorden  
1. Es consideren actuacions susceptibles d'acollir-se a aquest Protocol les de modernització de regadius que, declarades d'interés general de l'Estat, siguen instal·lacions completes o completen una actuació anterior, comprenent qualsevol obra o instal·lació destinada a la millora i consolidació de regadius.   
2. Per a aconseguir els objectius comuns desitjats es formarà una Comissió de Seguiment del Protocol formada per tres representants de la Conselleria de Medi Ambient, Aigua, Urbanisme i Habitatge i tres representants de Seiasa de la Meseta Sur, SA, els quals acordaran per unanimitat les obres que s'han d'executar en desplegament del present Protocol, amb els criteris establits en aquest, en funció de les disponibilitats financeres de cada organisme. Aquesta també tindrà entre les seues funcions establir els criteris no definits en aquest Protocol i resoldre qualsevol diferència que sorgisca. Així mateix, la Comissió de Seguiment seguirà vigent durant la fase d'execució de les obres. Entre les seues funcions estarà la d'emetre informe sobre els criteris en la licitació o l'encàrrec a mitjans propis de les obres incloses en el present Protocol.  
3. La Conselleria de Medi Ambient, Aigua, Urbanisme i Habitatge designarà com a tècnic de supervisió dels projectes objecte d'aquest Protocol el que establisca el Ministeri de Medi Ambient i Medi Rural i Marí a l'efecte de la seua responsabilitat en l'aprovació del projecte. L'informe de supervisió consegüent serà traslladat a la Conselleria prèviament a la contractació de l'obra per a la conformitat d'aquesta.  
4. Els projectes podran ser aportats per les comunitats de regants o la Conselleria de Medi Ambient, Aigua, Urbanisme i Habitatge o encarregada la seua redacció per Seiasa de la Meseta Sur, SA. Tots els projectes seran avaluats prèviament i han de complir les normes establides a aquest efecte per Seiasa de la Meseta Sur, SA i la Conselleria de Medi Ambient, Aigua, Urbanisme i Habitatge.  
5. Les obres seran contractades o executades amb mitjans propis, finançades i liquidades per Seiasa de la Meseta Sur, SA. La direcció d'aquestes correspondrà a Seiasa de la Meseta Sur, SA.  
6. El cost total de les obres recollirà l'import total que represente la realització de les obres, incloent entre altres conceptes els següents: cost final de les obres segons contracta, costos interns i externs relacionats amb les obres i activats per Seiasa de la Meseta Sur, SA, despeses financeres, taxa i impostos, impost sobre el valor afegit que resulte no deduïble.  
7. La tarifa anticipada que les comunitats de regants han de pagar a Seiasa de la Meseta Sur s'establirà en cada conveni i la part del cost total de les obres finançat per la Conselleria de Medi Ambient, Aigua, Urbanisme i Habitatge de la Generalitat Valenciana es farà a càrrec de l'aplicació pressupostària 21.97.12.306.150.52.6 línia T6144000 i serà fet efectiu mitjançant el pagament a Seiasa del percentatge acordat del valor de cada certificat i factura durant l'execució de l'obra. Seiasa de la Meseta Sur avançarà fins al 45% de tots els costos inherents a l'obra.  
8. La Conselleria de Medi Ambient, Aigua, Urbanisme i Habitatge nomenarà entre els seus tècnics un supervisor de les obres.  
9. Les condicions tecnicoeconòmiques s'establiran mitjançant convenis entre les comunitats de regants afectades, Seiasa de la Meseta Sur, SA i la Conselleria de Medi Ambient, Aigua, Urbanisme i Habitatge. Aquestes recolliran, entre altres, la descripció de cada obra, participació, forma i terminis de pagament, obligacions, garantia i la resta de condicions que exigisca la legislació vigent en aquesta matèria a cada una de les parts.  
10. En tots els casos la Conselleria de Medi Ambient, Aigua, Urbanisme i Habitatge formarà part de la mesa de contractació o participarà en la decisió de l'execució de les obres amb mitjans propis.  
11. La Conselleria de Medi Ambient, Aigua, Urbanisme i Habitatge, el Ministeri de Medi Ambient i Medi Rural i Marí (a través de Seiasa de la Meseta Sur, SA) i la Comunitat de Regants constaran com a impulsors i promotors d'aquesta obra amb caràcter general.   
Aquest protocol entrarà en vigor en el moment de la firma.  
Per la Conselleria de Medi Ambient, Aigua, Urbanisme i Habitatge: José Ramón García Antón  
Per la Sociedad Estatal Seiasa de la Meseta Sur, SA: Francisco Rodríguez Mulero